ประกาศกรมประมง เรื่อง การส่งออกสัตว์น้ำหรือผลิตภัณฑ์สัตว์น้ำเพื่อการบริโภคไปนอกราชอาณาจักรยกเว้นส่งออกไปสหภาพยุโรป พ.ศ. 2560

ประกาศกรมประมง
ประกาศกรมประมง
เรื่อง
การส่งออกสัตว์น้ำหรือผลิตภัณฑ์สัตว์น้ำเพื่อการบริโภคไปนอกราชอาณาจักร
ยกเว้นส่งออกไปสหภาพยุโรป
พ.ศ. ๒๕๖๐[๑]
 

ตามมาตรา ๙๒ วรรคสอง แห่งพระราชกำหนดการประมง พ.ศ. ๒๕๕๘
กำหนดให้ผู้ส่งออกสัตว์น้ำหรือผลิตภัณฑ์สัตว์น้ำต้องแสดงใบรับรองการจับสัตว์น้ำหรือเอกสารอื่นใดที่แสดงว่าสัตว์น้ำหรือผลิตภัณฑ์สัตว์น้ำนั้นได้มาจากการทำการประมงโดยชอบด้วยกฎหมาย
อธิบดีกรมประมงออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศกรมประมง
เรื่อง การส่งออกสัตว์น้ำหรือผลิตภัณฑ์สัตว์น้ำเพื่อการบริโภคไปนอกราชอาณาจักร
ยกเว้นส่งออกไปสหภาพยุโรป พ.ศ. ๒๕๖๐

ข้อ
๒ ในประกาศนี้
สัตว์น้ำ หมายความว่า สัตว์น้ำตามกฎหมายว่าด้วยการประมง
ยกเว้นชนิดสัตว์น้ำที่รัฐมนตรีประกาศกำหนดตามมาตรา ๖๕ แห่งกฎหมายว่าด้วยการประมง

ข้อ
๓ ผู้ใดประสงค์จะส่งออกสัตว์น้ำหรือผลิตภัณฑ์สัตว์น้ำเพื่อการบริโภค
ให้ยื่นคำขอแจ้งดำเนินการส่งออกสัตว์น้ำหรือผลิตภัณฑ์สัตว์น้ำผ่านระบบเชื่อมโยงคำขอกลางและระบบสนับสนุนใบอนุญาตและใบรับรองผ่านอินเตอร์เน็ตของกรมประมง
(Fisheries Single Window : FSW โดยลงทะเบียนเข้าใช้งานระบบ
ในกรณีที่ไม่สามารถยื่นคำขอผ่านระบบได้
ให้ยื่นคำขอตามแบบแนบท้ายประกาศนี้

ข้อ
๔ กรณีส่งออกไปสาธารณรัฐสังคมนิยมเวียดนาม
สหพันธรัฐรัสเซีย และสาธารณรัฐประชาชนจีน
เพื่อแสดงว่าสัตว์น้ำหรือผลิตภัณฑ์สัตว์น้ำนั้นได้มาจากการทำการประมงโดยชอบด้วยกฎหมายให้ผู้ส่งออกสัตว์น้ำหรือผลิตภัณฑ์สัตว์น้ำต้องแสดงสำเนาคำขอใบรับรองสุขอนามัย
และหนังสือรับรองตนเองในการแจ้งแหล่งที่มาของสัตว์น้ำหรือผลิตภัณฑ์สัตว์น้ำในการส่งออกตามแบบแนบท้ายประกาศนี้เพื่อให้พนักงานเจ้าหน้าที่ตรวจสอบประกอบพิธีการส่งออก

ข้อ
๕ กรณีส่งออกไปนอกราชอาณาจักรนอกเหนือจากข้อ
๔ เพื่อแสดงว่าสัตว์น้ำหรือผลิตภัณฑ์สัตว์น้ำนั้นได้มาจากการทำการประมงโดยชอบด้วยกฎหมายให้ผู้ส่งออกสัตว์น้ำหรือผลิตภัณฑ์สัตว์น้ำต้องแสดงหนังสือรับรองตนเองในการแจ้งแหล่งที่มาของสัตว์น้ำหรือผลิตภัณฑ์สัตว์น้ำในการส่งออกตามแบบแนบท้ายประกาศนี้
เพื่อให้พนักงานเจ้าหน้าที่ตรวจสอบประกอบพิธีการส่งออก

ข้อ
๖ การส่งออกตามข้อ ๔
ให้ใช้บังคับตั้งแต่วันที่ ๑๕ กรกฎาคม พ.ศ. ๒๕๖๐ เป็นต้นไป

ข้อ
๗ การส่งออกตามข้อ
๕ ให้ใช้บังคับตั้งแต่วันที่ ๑ สิงหาคม พ.ศ. ๒๕๖๐ เป็นต้นไป


ประกาศ ณ วันที่ ๑๕
มิถุนายน พ.ศ. ๒๕๖๐
อดิศร พร้อมเทพ
อธิบดีกรมประมง

[เอกสารแนบท้าย]

๑. ใบคำขอแจ้งดำเนินการส่งออกสัตว์น้ำหรือผลิตภัณฑ์สัตว์น้ำ
๒. หนังสือรับรองตนเองในการแจ้งแหล่งที่มาของสัตว์น้ำหรือผลิตภัณฑ์สัตว์น้ำในการส่งออก

(ดูข้อมูลจากภาพกฎหมาย)







ภวรรณตรี/จัดทำ
๒๘ มิถุนายน
๒๕๖๐

ชวัลพร/ตรวจ
๒๘ กรกฎาคม
๒๕๖๐

























[๑] ราชกิจจานุเบกษา
เล่ม ๑๓๔/ตอนพิเศษ ๑๖๕ ง/หน้า ๖/๑๙ มิถุนายน ๒๕๖๐